Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за ратифициране на Договора за услуги за подпомагане изпълнението на проект между Министерството на икономиката, енергетиката и туризма и Европейската банка за възстановяване и развитие

Член единствен. Ратифицира Договора за услуги за подпомагане изпълнението на проект между Министерството на икономиката, енергетиката и туризма и Европейската банка за възстановяване и развитие,  подписан на 27 май 2013 г.
Заключителна разпоредба
Параграф единствен. Законът влиза в сила от деня на обнародването му в „Държавен вестник”.

Законът е приет от 42-ото Народно събрание на ……………..…... 2014 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Михаил Миков)

М  О  Т  И  В  И

към проекта на Закон за ратифициране на Договора за услуги за подпомагане изпълнението на проект между Министерството на икономиката, енергетиката и туризма и Европейската банка за възстановяване и развитие

С решение по т. 31 от Протокол № 20 от заседанието на Министерския съвет на 22 май 2013 г. проектът на Договор между Министерството на икономиката, енергетиката и туризма и Европейската банка за възстановяване и развитие беше одобрен като основа за водене на преговори и министърът на икономиката, енергетиката и туризма беше упълномощен да подпише договора след провеждането на съответните преговори. Договорът беше подписан от българска страна от министъра на икономиката, енергетиката и туризма и за Европейската банка за възстановяване и развитие от директора за България на 27 май 2013 г. Министерският съвет одобрява подписания договор и го предлага за ратификация от Народното събрание.
Договорът има за цел Европейската банка за възстановяване и развитие да предостави консултантски услуги на Министерството на икономиката и енергетиката във връзка с разработването и въвеждането на система за електронни обществени поръчки в България. Договорът е в изпълнение на проект, който ще се реализира с финансовата подкрепа на Оперативна програма „Техническа помощ”.
Съгласно договора услугите, предоставени от банката, ще се изразяват в консултантска помощ с оглед изработване на концепция и технически спецификации, свързани с реализирането на модел за електронно възлагане на обществени поръчки. 
Изпълнението на дейностите по проекта обхваща:
•	проучване и анализ на добрите практики в държави - членки на Европейския съюз, с успешно функциониращи системи за електронни обществени поръчки; 
•	изработване на варианти за концепция за въвеждане на съвременна електронна система за обществени поръчки в страната, която правителството да одобри;
•	предоставяне на експертна техническа помощ за практическата реализация на електронната система.
В практически аспект въвеждането на електронно възлагане на обществени поръчки ще доведе до спестяване на време и ресурси за подготовка и провеждане на процедурите; намаляване ролята на субективния фактор, съответно минимизиране на риска от грешки; намаляване на административната тежест за бизнеса; опазване на околната среда чрез отпадане на обмена на документи на хартия.
В общ план чрез използването на електронната система ще се намали рискът от корупция в обществените поръчки, ще се повиши доверието в публичните институции при разходването на обществени средства и ще се подобри бизнес-климата в страната. 
Договорът съдържа финансови задължения за държавата и предвижда участие на държавата в арбитражно уреждане на международни спорове, поради което, за да влезе в сила, е необходимо споразумението да бъде ратифицирано от Народното събрание със закон на основание чл. 85, 
ал. 1, т. 4 и 5 от Конституцията на Република България.

МИНИСТЪР-ПРЕДСЕДАТЕЛ:

							(Пламен Орешарски)